IIG เชื่อมั่น Q2 สดใส ขานรับธุรกิจ Cloud ERP โตแรง! ชี้รายได้ทั้งปีแตะ 700 ลบ.
IIG เชื่อไตรมาส 2/2564 รายได้รวมยังโตต่อเนื่อง ขานรับธุรกิจ CloudERP โตโดดเด่น เหตุโควิด -19 ระบาดหนักหลายระลอก ทำให้ลูกค้าต้อง WFH พร้อมคาดรายได้ทั้งปีแตะ 650 – 700 ล้านบาท
10 มิ.ย. 2564

นายสมชาย เมฆะสุวรรณโรจน์ ประธานเจ้าหน้าที่บริหาร บริษัท ไอแอนด์ไอ กรุ๊ป จำกัด (มหาชน) หรือ IIG เปิดเผยว่า จากผลประกอบการของกลุ่มบริษัทฯ ที่สามารถทำรายได้ New High ในช่วงที่ผ่านมาของปีนั้น ส่วนหนึ่งสืบเนื่องมาจากลูกค้าองค์กรธุรกิจมีความต้องการเปลี่ยนรูปแบบการทำงานและการดำเนินธุรกิจมาอยู่บนระบบคลาวด์ (Cloud) โดยเฉพาะ ระบบ Cloud ERP จะมีแนวโน้มที่จะเติบโตอย่างต่อเนื่องในไตรมาส 2/2564
ทั้งนี้ในช่วงที่ผ่านมา รายได้จากการติดตั้งระบบ Cloud ERP ด้วยระบบซอฟต์แวร์ Oracle ที่ดำเนินการโดย บริษัท ไอซีอี คอนซัลติ้ง จำกัด ซึ่งเป็นบริษัทฯในเครือ มีรายได้เพิ่มขึ้น 47.5% เมื่อเทียบกับช่วงเดียวกันของปีก่อน ซึ่งเป็นผลมาจากการสะสมฐานลูกค้าที่เพิ่มมากขึ้นเรื่อยๆ จากการทำการตลาดระบบ Cloud ERP กับลูกค้าปัจจุบันและลูกค้ารายใหม่ที่มากขึ้น โดยกลุ่มบริษัทฯ ได้ให้บริการอัพเกรดระบบจาก On Premise เป็นระบบ On Cloud สำหรับลูกค้าปัจจุบัน และเน้นขาย ระบบ On Cloud ให้แก่ลูกค้ารายใหม่
อย่างไรก็ตาม กลุ่มบริษัทฯ ยังมีการพัฒนาซอฟต์แวร์ E-Tax Program บน Cloud เพื่อให้บริการเสริมแก่ลูกค้าในการนำส่ง E-Tax Invoice, E-Receipt กับกรมสรรพากร ซึ่งโปรแกรม E-Tax สามารถใช้ได้กับระบบ Oracle และระบบซอฟต์แวร์ ERP อื่นๆ เพื่อสร้างโอกาสในการเพิ่มรายได้ที่เกิดขึ้นประจำจากการให้เช่าใช้กับลูกค้าปัจจุบันและลูกค้าใหม่ รวมถึง Non-Oracle Users ในอนาคต
“เราพบว่าลูกค้าองค์กรธุรกิจที่ได้ใช้บริการติดตั้งระบบ Cloud ERP ไปก่อนที่จะเกิดการระบาดของ COVID -19 นั้น ลูกค้าสามารถปรับตัวได้อย่างรวดเร็ว พนักงานสามารถ Work from Home ได้อย่างมีประสิทธิภาพท่ามกลางสถานการณ์การแพร่ระบาดในครั้งนี้ และจากการทำรายได้ New High ในไตรมาสแรก ที่มีผลมาจากความต้องการ Cloud ERP ที่เพิ่มมากขึ้น เป็นการตอกย้ำว่าระบบ Cloud ERP คือคำตอบของการดำเนินธุรกิจในปัจจุบัน ที่ต้องดำเนินธุรกิจภายใต้ความไม่แน่นนอน และต้องอาศัยความยืดหยุ่นในการบริหารจัดการสูง
อย่างไรก็ตาม สำหรับในไตรมาสที่ 2 นี้ บริษัทฯ คาดการณ์ว่า รายได้จากการให้บริการระบบ Cloud ERP และธุรกิจด้านอื่นๆ จะเติบโตอย่างต่อเนื่อง และรายได้รวมทั้งปีของกลุ่มบริษัทฯ จะอยู่ที่ประมาณ 650 – 700 ล้านบาท” นายสมชาย กล่าว